大觀庚寅冬遊資州北巖
作者：宋京
朝代：宋

paragraphs: 資州城郭雲山裏，北巖正在雲山底。
翠壁嵌空抱日明，飛閣橫斜矗天起。
游人祇解愛城郭，不知山底幽人樂。
六月全無暑氣生，三冬亦有林花落。
蒼楠臥月影如輪，乳泉濺瀑波生鱗。
利名付與百忙者，早晚自由無事身。
紅蓮幕下青城客，五斗留人歸未得。
衙迴不用展山圖，直到巖邊看秋色。